PS Kemi

**PS Kemi** on vuonna 1999 perustettu kemiläinen jalkapalloseura, jonka miesten edustusjoukkue pelasi viimeksi kaudella 2023 Kolmosessa. Naisten edustusjoukkue PS Kemi Queens pelasi viimeksi kaudella 2024 Naisten Kolmosessa. 

PS Kemi pelasi vuosina 2016–2018 kolmen kauden ajan pääsarjatasolla Veikkausliigassa. Kaudella 2016 joukkue sijoittui sarjassa yhdeksänneksi, kaudella 2017 kymmenenneksi ja kaudella 2018 12:nneksi eli viimeiseksi ja putosi sarjasta. Edustusjoukkueen taustalla ollut PS Kemi Oy asetettiin konkurssiin maaliskuussa 2019. Kemiläisen jalkapallon jatkajaksi perustettiin uusi seura Kemi City FC, joka kuitenkin lopetti toimintansa kauden 2021 jälkeen, jolloin sen sarjapaikka Kolmosessa siirtyi PS Kemille. Miesten edustusjoukkue pelasi kaksi kautta Kolmosessa, kunnes se luopui sarjapaikastaan ennen kauden 2024 alkua rahoittajan vetäydyttyä.

## Historia
### Perustaminen: 1999
PS Kemi perustettiin 21. lokakuuta 1999, kun Kemin Palloseura, Kemin Pallotoverit ja Visan Pallo yhdistyivät. Edustusjoukkueet sekä A- ja B-juniorit liitettiin uuden Palloseura Kemi Kingsin alaisuuteen. Perustajaseurat jatkoivat toimintaansa nuorempien juniorien kasvattajina. Liitosseuroista KPT-85 oli pelannut kaudella 1999 Ykkösessä, Visa ja KePS Kakkosessa. 

Seuran historian ensimmäinen ottelu oli 22. tammikuuta 2000 pelattu harjoituspeli torniolaista TP-47:ää vastaan. PS Kemi voitti ottelun 3–2.

### Ensimmäiset sarjakaudet: 2000–2007
PS Kemi aloitti toimintansa KPT-85:n paikalla Ykkösessä kaudella 2000. Kausi oli seuralle suuri pettymys. Kemiläisten historian ensimmäinen sarjaottelu päättyi FF Jaron vieraana 0–5-tappioon, ja putoaminen Kakkoseen varmistui kauan ennen sarjan päättymistä. Joukkue voitti kauden aikana vain kaksi peliä ja saavutti yhteensä kymmenen pistettä.

Kakkosessa PS Kemi pelasi kaudet 2001–2007. Kaudeksi 2001 päävalmentajaksi tuli edelliskaudella A-junioreita valmentanut Seppo Hosio, ja joukkueen ringistä puolet oli A-junioreita tai nuorempia. Sijoitus oli tasaisessa keskikastissa kuudes. Kausi 2002 merkitsi edistystä monella osa-alueella. Joukkue oli kokeneempi ja paluumuuttajat toivat pelaajamateriaaliin laajuutta. Lisäksi päävalmentajana toimi kotikaupunkiinsa palannut entinen maajoukkuevalmentaja Jukka Ikäläinen. Alkukausi oli kuitenkin vaikea, ja pelit alkoivat sujua vasta heinäkuussa, jolloin sarjan kärki oli jo karannut. Hyvän loppukauden ansiosta PS Kemin lopullinen sijoitus oli neljäs.

Jukka Ikäläinen jatkoi päävalmentajana kaudella 2003. Ennen kauden alkua asiantuntijat veikkasivat PS Kemiä sarjan ennakkosuosikkien joukkoon. Seura voitti Kakkosen pohjoislohkon kuudentoista pisteen erolla, mutta kyseisellä kaudella pelkkä lohkovoitto ei riittänyt sarjanousuun. Nousukarsintojen ensimmäisellä kierroksella PS Kemi voitti TPV:n yhteismaalein 6–2. Seuraavassa karsintaparissa vastaan asettui IFK Mariehamn. PS Kemi oli lähellä pääsyä Ykköseen, mutta nousu kariutui Kemissä pelatussa ratkaisevassa toisessa osaottelussa, kun IFK Mariehamn teki kaksi minuuttia ennen jatkoajan päättymistä 3–1-kavennusmaalin. Yhteismaalit olivat tasan 3–3, mutta IFK Mariehamn nousi Ykköseen vierasmaalisäännön turvin. Kolmannella kierroksella vastaan asettui vielä Ykkösen FC Kuusankoski, joka oli parempi yhteismaalein 5–2 ja säilytti paikkansa Ykkösessä.

Nousuhaaveiden kariutuminen ja valmentaja Jukka Ikäläisen lähtö Ruotsiin Örgryte IS:ään aiheuttivat haasteita kaudelle 2004. Valmentajaksi palasi pitkien spekulaatioiden jälkeen Seppo Hosio. Myös pelaajisto vaihtui jonkin verran, kun esimerkiksi Tommy Torvikoski siirtyi Veikkausliigan TP-47:ään. PS Kemin yhdeksän ensimmäistä ottelua sujuivat ilman tappioita, mutta lopulta lukuisat tasapelit aiheuttivat sen, että kärkijoukkueet karkasivat. Lopullinen sijoitus oli lohkon neljäs.

Heti kauden 2004 päätyttyä PS Kemi vahvisti joukkuettaan Veikkausliigan VPS:stä hankituilla romanialaisilla Cristian Coteanulla ja Adrian Vladutilla, jotka olivat samalla seuran ensimmäiset ulkomaalaisvahvistukset. Päävalmentajaksi nimettiin niin ikään romanialaislähtöinen George Sburatura. Seuran tavoite kaudella 2005 oli nousta Ykköseen. PS Kemin seurajohto kuitenkin ilmoitti huhtikuussa erottaneensa päävalmentaja Sburaturan, ja Coteanua ja Vladutia alettiin kaupata muihin seuroihin. Coteanu siirtyi KPV:hen, mutta Vladut palasi lopulta Kemiin. Valmennusvastuun ottivat pelaajistoon kuuluneet Jukka Kuusisto ja Jarkko Seppälä, joiden johdolla PS Kemi pelasi sarjakauden seitsemän ensimmäistä ottelua tappioitta. Lopulta lukuisat tasapelit sekä tappiot kärkijoukkueille pudottivat PS Kemin ulos kärkitaistelusta ja joukkueen sijoitus oli kolmas. Suomen Cupissa PS Kemi ylsi kuudentoista parhaan joukkoon.

PS Kemi lähti kaudella 2006 hakemaan menestystä uuden valmentajan Sauli Kotirannan komennossa. Alkukausi oli ailahteleva, ja noin kuukausi sarjan käynnistymisen jälkeen joukkue oli kriisissä kolmen perättäisen tasapelin ja sitä seuranneen TP-Seinäjoki-tappion vuoksi. Samaan aikaan suurin kilpailija GBK voitti jatkuvasti otteluitaan, jolloin piste-ero kärkeen kasvoi suureksi. Kesällä PS Kemin otteet paranivat, mutta GBK säilytti asemansa ja PS Kemi sijoittui toiseksi. Vuoden 2006 Suomen Cupissa PS Kemi pudotti muun muassa Ykkösen seurat RoPSin ja Klubi-04:n, kunnes putosi puolivälierissä KPV:lle. Pääsy kahdeksan parhaan joukkoon toi kuitenkin joukkueelle paikan cupin pikkufinaaliin, jonka joutsenolainen Kultsu FC voitti rangaistuspotkukilpailun jälkeen.

Kaudella 2007 PS Kemi voitti Kakkosen C-lohkon ja nousi Ykköseen. Joukkue hävisi kauden aikana vain yhden ottelun. Kauden alla joukkue satsasi poikkeuksellisesti kolmeen ulkomaalaispelaajaan, joista keskikenttäpelaaja Igor Volotek ja hyökkääjä Alexander Bagaev osoittautuivat tärkeiksi pelaajiksi. Lohkovoiton kannalta vedenjakajaksi muodostui elokuun alussa pelattu vierasottelu PS Kemin kanssa tasapisteissä kärjessä ollutta OPS-jp:tä vastaan, jonka kemiläiset voittivat 4–0. Pari tasapeliä antoivat vielä muille kärkijoukkueille mahdollisuuden, mutta lisäaikavoitto Kings Kuopiosta vei PS Kemin lähelle nousua. Nousu varmistui, kun joukkue voitti kuusi viimeistä otteluaan. Eroa toiseksi sijoittuneeseen OPS-jp:hen kertyi lopulta kuusi pistettä.

### Muutama vuosi Ykkösessä ja paluu Kakkoseen: 2008–2013
Kausi 2008 oli PS Kemin seurahistorian toinen kausi Ykkösessä. Päävalmentajaksi tuli Ilkka Marttila. Joukkue varmisti jo hyvissä ajoin sarjapaikkansa seuraavalle kaudelle erityisesti hyvin sujuneiden kotiotteluiden ansiosta. Joukkueen itsetuntoa kasvatti erityisesti torniolaista TP-47:aa vastaan pelatun ”Meri-Lapin derbyn” voitto heinäkuun puolivälissä. PS Kemi ei ollut missään vaiheessa kautta putoamisviivan välittömässä tuntumassa, ja lopullinen sijoitus oli kahdeksas, jota pidettiin seurassa ennakko-odotuksiin nähden hyvänä saavutuksena. PS Kemi oli myös sarjan ainoa nousijajoukkue, joka onnistui säilymään Ykkösessä. Kapeasta materiaalista huolimatta joukkueella ei ollut kauden aikana suurempia ongelmia, minkä lisäksi omia junioreita saatiin ajettua sisään joukkueeseen ja ulkomaalaishankinnat onnistuivat.

Jukka Ikäläinen palasi PS Kemin päävalmentajaksi kaudelle 2009. Itse joukkue oli säilynyt lähes samana, merkittävin hankinta oli kotikaupunkiinsa palannut keskikenttäpelaaja Jaakko Isteri. Ykkösen sarjakausi käynnistyi ennakko-odotuksia paremmin, mutta Suomen Cupissa ottelut päättyivät aikaisessa vaiheessa, kun Nelosen KAIK/TePa voitti kemiläiset rangaistuspotkukilpailun jälkeen. Ykkösessä PS Kemi oli heinäkuun alussa vain kaksi pistettä sarjakärkeä perässä, mutta sitä seuranneet murskatappiot FC PoPalle ja AC Oululle yhteismaalein 0–10 heikensivät nousumahdollisuuksia. Joukkue piristyi uudelleen, mutta syyskuussa PS Kemi hävisi kaikki neljä otteluaan ja sijoittui lopulta seitsemänneksi. Seuran sisällä joukkueen kuitenkin voitiin katsoa täyttäneen sille ennen kauden alkua asetetut tavoitteet, sillä sarjapaikka varmistettiin hyvissä ajoin, pisteitä kertyi edelliskautta enemmän ja sarjasijoitus koheni pykälän verran.

Ykkösen kauteen 2010 PS Kemi lähti suurin toivein, kun joukkue esimerkiksi sai liigakokemusta paluumuuttajien Tuomo Könösen ja Joonas Ikäläisen myötä. Uuden valmentajan Oleg Jeprintsevin komennossa kausi käynnistyi tuloksellisesti hyvin, vaikka itse peliesitykset eivät olleetkaan aina vakuuttavia. Vahvan alun jälkeen seurasi yhdeksän ottelun voitoton putki ja sijoitus valahti toiselta tilalta kymmenenneksi. Heinäkuussa seurajohto vaihtoi valmentajatiimiksi nuoren ja melko kokemattoman kaksikon, Kalle Huuskon ja Arto Hakalan. Joukkueen otteet piristyivät hieman, ja Ykkösen sarjapaikka seuraavalle kaudelle varmistui toiseksi viimeisellä kierroksella. PS Kemin sijoitus kaudella 2010 oli neljäntoista joukkueen sarjassa yhdeksäs.

PS Kemin sarjakausi 2011 päättyi pettymykseen, kun joukkueen neljän kauden mittainen visiitti Ykkösessä päättyi putoamiseen. Kauden alku loi uskoa paikasta keskikastissa, mutta kesäkuun puolivälissä alkoi heikko jakso, jonka aikana joukkue saavutti yhdestätoista ottelusta vain kolme tasapelipistettä. Elokuun alussa PS Kemi hävisi erään kauden tärkeimmistä otteluista kotikentällään HIFK:lle 0–1, jolloin helsinkiläisjoukkue lisäsi eron viimeisen säilyjän paikalla viiteen pisteeseen. Pelin jälkeen seurajohto erotti päävalmentaja Kalle Huuskon, ja samalla joukkueen pelaajista poistuivat Keijo Huusko ja Adriano. Uudeksi valmentajaksi nimettiin Juhani Himanka, ja pelaajistoon liittyivät Emenike Mbachu ja Kyle Luetkehans. Ajoittaisista piristymisistä huolimatta sarjassa säilyminen jäi kymmenen pisteen päähän, ja lopullinen sijoitus oli kymmenes.

PS Kemi palasi Kakkoseen kaudeksi 2012, ja samalla joukkue uudistui voimakkaasti, kun edelliskaudella Ykköstä pelanneesta miehistöstä Kemiin jäi vain viitisen pelaajaa. Toisaalta joukkueeseen liittyi joukko kokeneita paluumuuttajia. Ennen sarjakautta pelatuissa Suomen Cupin otteluissa PS Kemi pudotti RoPSin ja GBK:n, kunnes hävisi rangaistuspotkukilpailun jälkeen FF Jarolle. Monet asiantuntijat pitivät PS Kemiä Kakkosen pohjoislohkon voittajasuosikkina, mutta kausi käynnistyi vaisusti, kun ensimmäinen voitto tuli vasta kolmannessa ottelussa. Ailahtelevuus aiheutti lopulta sen, että kauden yllättäjä, sarjanousija AC Kajaani, varmisti lohkovoiton jo kauan ennen sarjan päättymistä. PS Kemi sijoittui kolmanneksi.

Kaudella 2013 PS Kemin tavoite oli nousu Ykköseen. Päävalmentajaksi oli jo edellisenä syksynä nimetty Englannin pääsarjassa pelannut ja muun muassa Leyton Orientia valmentanut Tommy Taylor, ja kakkosvalmentajaksi tuli Jari Åhman. Suomen Cupissa PS Kemi eteni neljännelle kierrokselle pudottamalla AC Kajaanin, JBK:n ja GBK:n. Lopulta Veikkausliigan VPS tiputti kemiläiset jatkosta. Kakkosen kausi alkoi kohtalaisesti, mutta kesällä joukkue pelasi yksitoista ottelua peräkkäin ilman tappiota. Kuitenkin syksyllä PS Kemi voitti viimeisestä seitsemästä ottelustaan vain kolme. Joukkue kuitenkin voitti pohjoislohkon ja pääsi Ykkösen nousukarsintaan, kun KPV kaatui Kokkolassa viime hetken maaleilla 2–1. Kaksiosaisessa nousukarsinnassa PS Kemi hävisi HIFK:lle yhteismaalein 2–0, joten joukkue jatkoi Kakkosessa myös seuraavalla kaudella.

### Kaksi sarjanousua peräkkäin ja Veikkausliiga: 2014–2018

Kaudella 2014 PS Kemin valmentajina jatkoivat Tommy Taylor ja Jari Åhman, mutta pelaajarunko vaihtui lähes kokonaan. Suomen Cupissa Kemi ylsi viidennelle kierrokselle, jossa se putosi Veikkausliigan TPS:lle rangaistuspotkukilpailun jälkeen. Kausi käynnistyi vahvasti neljällä selvällä voitolla, mutta sen jälkeen alkoivat ongelmat. Seuraavasta kuudesta ottelusta PS Kemi hävisi kolme, ja kun sarjaa oli pelattu yli kolmannes, sarjan kärjessä oli AC Kajaani. Pian kuitenkin seurasi yhdentoista ottelun mittainen tappioton putki, jonka myötä PS Kemi siirtyi sarjan kärkeen. AC Kajaani romahti kauden viimeisellä kolmanneksella, eikä myöskään FC YPA pysynyt perässä, vaan kemiläiset uusivat edelliskauden lohkovoittonsa. Nousukarsinnoissa joukkue voitti Vasa IFK:n yhteismaalein 4–0 ja nousi Ykköseen.

Vuoden 2015 tammikuussa päävalmentaja Tommy Taylor pyysi vapautusta sopimuksestaan, ja valmennusvastuun otti viimeiset kaudet kakkosvalmentajana toiminut Jari Åhman. Helmikuussa KePS, PS Kemi ja KPT-85 uudistivat vuonna 1999 tehdyn perustamissopimuksen ja sopivat, että jatkossa KePS vastaa juniorituotannosta ja KPT-85 ikämiesjalkapallosta. PS Kemi alkoi keskittyä pelkkään edustusjalkapalloon, jolloin esimerkiksi B-juniorit siirtyivät KePSin alaisuuteen.

PS Kemi saavutti peräkkäiset sarjavoitot sijoittumalla ensimmäiseksi Ykkösessä kaudella 2015. Joukkueen avainpelaaja oli 17 maalia tehnyt ja Ykkösen parhaaksi pelaajaksi valittu Billy Ions. PS Kemi joutui pelaamaan kotiottelunsa kauden aikana kolmella eri kentällä: City Sport Areenalla, Sauvosaaren urheilupuistossa ja urheilupuiston takakentällä. Joulukuussa PS Kemille myönnettiin liigalisenssi seuraavalle Veikkausliigan kaudelle. 

Ensimmäisellä Veikkausliigan kaudellaan 2016 PS Kemi sijoittui sarjan yhdeksänneksi. Kaudella 2017 sijoitus oli pykälää heikompi, kymmenes. PS Kemi säilyi viimeisenä joukkueena suoraan sarjassa. Sarjapaikka ratkesi vasta viimeisellä kierroksella, kun Kemi hävisi kotonaan KuPSille 1–3, mutta samanaikaisesti FC Lahti voitti sarjataulukossa kemiläisten takana olleen HIFK:n 2–1.

PS Kemi vapautti päävalmentaja Jari Åhmanin tehtävistään 30. kesäkuuta 2018. Uudeksi päävalmentajaksi nimettiin seuran urheilutoimenjohtaja David Hannah. Hänen sopimuksensa purettiin sekä valmentajan että urheilutoimenjohtajan tehtävien osalta 5. lokakuuta. PS Kemi perusteli, että päätökseen johtivat pelilliset asiat, taloudelliset seikat kuin seuran uudet strategiset linjauksetkin. Uutena päävalmentajana aloitti Steven Polack. PS Kemi sijoittui Veikkausliigan viimeiseksi ja putosi sarjasta.

### Toiminnan päättyminen: 2018–2019
Vaikean taloustilanteensa vuoksi seura veti marraskuun 2018 lopulla seuraavan kauden Ykkösen lisenssihakemuksensa pois ja haki paikkaa Kakkosesta. Uudeksi päävalmentajaksi nimettiin tammikuussa 2019 englantilainen Dean Sibson. Edustusjoukkueen taustalla oleva PS Kemi Oy joutui kuitenkin talousongelmien vuoksi lopettamaan toimintansa helmikuussa, ja samalla PS Kemi luopui sille aiemmin myönnetystä Kakkosen sarjapaikastaan. Sen sijaan Palloseura Kemi Kings ry:n alainen PS Kemi Akatemian oli tarkoitus pelata kaudella 2019 Pohjois-Suomen Kolmosessa. Myös B-juniorijoukkueen piti pelata ry:n alaisena. PS Kemin tilalle perustettiin kuitenkin uusi seura Kemi City FC, jonka synnystä tiedotettiin maaliskuussa. 

PS Kemi Oy asetettiin virallisesti konkurssiin 11. maaliskuuta 2019. Yhtiön velkamäärä oli lähes puoli miljoonaa euroa. Ps Kemi Oy:llä oli kymmenien tuhansien eurojen edestä tilittämättömiä veroja sekä yksittäisiä maksuhäiriömerkintöjä lähes 30 kappaletta.

### Lyhyt paluu: 2022–2023
Kemi City FC putosi Kolmoseen kauden 2021 päätteeksi ja lopetti toimintansa. Seuran Kolmosen sarjapaikka siirtyi PS Kemille, jonka uudeksi pääomistajaksi tuli brittiläinen Mark Ellis. Hän hankki yhdessä sijoittajaryhmänsä kanssa enemmistöosuuden PS Kemi Kingsin sarjapaikkaa hallinnoivasta IASA Europe Oy:stä. PS Kemin kilpailutoiminnasta alkoi vastata Oleg Jeprintsev. Myös naisten edustusjoukkue PS Kemi Queens otti vastaan sarjapaikan Naisten Kolmosesta. Miesten edustusjoukkue teki Kakkosessa pelaavan Oulun Työväen Palloilijoiden kanssa yhteistyösopimuksen, joka mahdollisti pelaajien liikkumisen joukkueiden välillä kauden aikana. Naisten yhteistyöjoukkueeksi tuli Rovaniemen Palloseura.

Miesten edustusjoukkue luopui Kolmosen sarjapaikastaan ennen kauden 2024 alkua, kun Mark Ellis lopetti joukkueen rahoittamisen. Kaudella 2025 PS Kemillä ei ole joukkueita sarjoissa.

## Stadion

PS Kemi pelasi Veikkausliigassa kotiottelunsa Sauvosaaren urheilupuiston takakentällä, jonka kokonaiskapasiteetti vuonna 2015 oli 4&nbsp;500 katsojaa. Vuonna 2017 pääkatsomossa oli vuonna 1&nbsp;100 ja vastakkaisessa aurinkokatsomossa 780 kuppipenkillistä paikkaa. Toisessa päädyssä oli pieni istumakatsomo ja murskepintainen seisomakatsomo. Kentän reunalla oli myös VIP-tilat ja kuuluttamo. Stadion oli valaisematon.

Seuran ensimmäisellä Veikkausliiga-kaudella 2016 takakentälle valmistui uusi katettu katsomo, jossa on kuppi-istuimet 1&nbsp;100 hengelle. Lisäksi vastapäiseen, merenpuoleiseen katsomoon kiinnitettiin noin tuhat kuppi-istuinta. Uusi katsomo oli kolmikantainen hanke, jonka Ammattiopisto Lappia toimitti, Kemin kaupunki rakennutti ja jota seurat, ensisijaisesti PS Kemi, käyttivät. Keskeisenä rakennusmateriaalina käytettiin CLT-levyjä eli ristikkäin liimattuja puulevykerroksia. Tuotantoon, elementtien kokoamiseen ja pintakäsittelyyn osallistui Lappian opiskelijoita Kemin ja Tornion rakennusaloilta. Kuppi-istuimet kiinnitettiin talkoovoimin sekä uuteen katsomoon että vanhaan merenpuoleiseen katsomoon. Pääkatsomon budjetti ylittyi yli 200&nbsp;000 eurolla.

Takakenttä ei PS Kemin Veikkausliigassa pelaamisen aikaan täyttänyt Suomen Palloliiton Veikkausliigakentälle asettamia vaatimuksia. Kenttä oli esimerkiksi keväisin pelikelvoton, valaistus puuttui ja katsojakapasiteetti oli liian matala. Kenttä oli keväisin lumen peitossa, minkä vuoksi PS Kemi joutui pelaamaan kotiottelujaan muualla. Takakentälle kaavailtiin muun muassa lämmitettyä tekonurmea ja valaistusta. Lisäksi merenpuoleiselle pitkälle sivulle suunniteltiin vähintään 500 paikkaista katettua katsomoa, jotta stadionilla olisi ollut vähintään 1&nbsp;500 katettua paikkaa. Kemin kaupunki päätti kokouksessaan 11. joulukuuta 2017 investoivansa Sauvosaaren urheilupuistoon ja lämmitettävään tekonurmeen. Investointeihin varattiin noin kolme miljoonaa euroa ja uudistukset oli tarkoitus aloittaa vuonna 2018.

## Tunnukset
### Peliasut
Kaudella 2016 seuran ykköspeliasu käsitti punaisen paidan, siniset housut ja valkoiset sukat. Kakkospeliasussa paita ja housut olivat siniset, sukat valkoiset. Talvella 2016 esiteltiin uusi kokovalkoinen kolmosasu, jonka tarkoitus oli korostaa kemiläisiä perinteitä. Se oli pääasiassa käytössä cup-otteluissa, mutta myös tarvittaessa Veikkausliigassa, mikäli muut asut eivät sopineet vastustajan värien kanssa.

Kaudelle 2017 peliasut kokivat muutoksia, ja kotipaidasta tuli sinipunainen ja vieraspaidasta musta. Vaajakoskella 13. elokuuta pelatussa JJK-vierasottelussa erotuomari ei hyväksynyt kumpaakaan paitaa, vaan piti molempien sävyjä liian samankaltaisina JJK:n violetin kotipaidan kanssa. Lopulta PS Kemi pelasi ottelun FC Vaajakosken valkoisissa pelipaidoissa.

### Logot

Tiedosto:PS Kemi.png|Seuran nykyinen logo.
Tiedosto:PS Kemi vanha logo.png|Seuran aiempi logo.


## Kannattajat
Veikkausliigan kaudella 2016 PS Kemin kotiottelujen yleisökeskiarvo oli 1 551 ja seuraavalla kaudella 1 125 katsojaa. PS Kemin silloinen päävalmentaja Jari Åhman totesi vuonna 2017, että 800&nbsp;–&nbsp;1&nbsp;000 katsojan yleisömäärät ovat liian pieniä ja näkyvät seuran taloudessa. Seuran yleisöennätys on peräisin 23. kesäkuuta 2016 Rovaniemen Palloseuraa vastaan pelatusta Lapin paikallisottelusta, jota seurasi 3 976 katsojaa.

PS Kemin kannattajaryhmä oli nimeltään Kempton Royals.

Kemiläinen Sonata Arctica -yhtye julkaisi keväällä 2017 PS Kemille kannatuslaulun ”Ei oo muutako”. Yhtyeen laulaja Tony Kakko on PS Kemin aktiivinen kannattaja.

## Talous ja organisaatio
Palloseura Kemi Kingsin sarjapaikkaa hallinoi IASA Europe Oy -niminen yhtiö, jonka pääomistaja on Mark Ellis.

Seuran edustusjoukkueen taustayhtiö oli vuosina 2015–2019 Ps Kemi Oy, jota edelsi vuonna 1999 perustettu Palloseura Kemi Kings Ry. Ps Kemi Oy joutui taloudellisten syiden vuoksi lopettamaan toimintansa helmikuussa 2019. 

Veikkausliigassa pelatessaan seura kärsi talousongelmista, ja sille kertyi kolmen kauden aikana alijäämää. Ensimmäiseltä Veikkausliigakaudelta 2016 PS Kemi Oy:lle kertyi verovelkaa 70&nbsp;000 euroa, jotka kuitenkin saatiin seuraavan sarjakauden aikana maksettua pois. Vuonna 2016 päättyneellä tilikaudella PS Kemin liikevaihto oli 549&nbsp;000 euron suuruinen ja tulos 271&nbsp;000 euroa miinuksella.

Helmikuussa 2016 PS Kemi järjesti toukokuun loppuun kestäneen osakeannin, jonka tarkoituksena oli yhtiön omistuspohjan laajentaminen yhtiön toimialan mukaisen toiminnan rahoittamiseksi. Uusi osakeanti käynnistyi lokakuussa 2017, koska yhtiöllä oli toimialansa mukaisen toimintansa kehittämiseksi olemassa lisäpääoman tarve.

### PS Kemin puheenjohtajat

*Veikko Kumpumäki (1999–2009)
*Matti Torvikoski (2010–2013)
*Antti Pasanen (2013/2014–2019)
*Ari Matikainen
*Jukka Saarimies

### Talouden tunnusluvut

## Seuratoiminta
Vuodesta 2002 lähtien PS Kemi järjesti koulujen kesäloman alkamisen yheydessä Lasten Urheilukoulu -tapahtumaa. Tapahtuma oli suunnattu esikoulu- ja ala-asteikäisille lapsille ja osallistujat pääsivät pelaamaan erilaisia pelejä ja lajeja, kuten jalkapalloa, salibandya, jousiammuntaa ja suunnistusta.

SatamaRun oli seuran kesäisin järjestämä juoksukilpailu ja hyväntekeväisyystapahtuma, jonka osallistujamaksuista 20 prosenttia lahjoitetaan hyväntekeväisyyteen. Vuonna 2017 tuotto kohdennettiin nuorten mielenterveyden edistämiseen. SatamaRunissa kilpailtiin lukuisissa kilpa- ja harrastesarjoissa.

## Päävalmentajia

* Ari Matinlassi (2000)
* Seppo Hosio (2001, 2004)
* Jukka Ikäläinen (2002–2003, 2009)
* Jarkko Seppälä (2005)
* Sauli Kotiranta (2006–2007)
* Ilkka Marttila (2008)
* Oleg Jeprintsev (2010)
* Kalle Huusko (2010–2011)
* Juhani Himanka (2011–2012)
* Tommy Taylor (2013–2014)
* Jari Åhman (2015–2018)
* David Hannah (2018)
* Steven Polack (2018)

## Saavutukset ja ennätykset
### Saavutukset
* Kakkosen lohkovoitto 2003, 2007 (nousu Ykköseen), 2013, 2014 (nousu Ykköseen)
* Suomen Cupin puolivälierissä sekä pikkufinaalissa 2006
* Ykkösen mestaruus 2015

### Seuraennätyksiä
**Ensimmäinen ottelu:**
* 22.1.2000 PS Kemi – TP-47 3–2, harjoitusottelu
* 29.4.2000 FF Jaro – PS Kemi 5–0, Ykkönen

**Suurin voitto:**
* 28.7.2012 PS Kemi – Warkaus JK 8–0, Kakkonen

**Suurin tappio:**
* 19.7.2006 AC Oulu – PS Kemi 6–0, Ykkönen
* 11.4.2012 RoPS – PS Kemi 8–0, harjoitusottelu
* 3.9.2023 PS Kemi – PonPa 0-8, Kolmonen

**Yleisöennätys:**
* 23.6.2016 PS Kemi – RoPS, 3 976 katsojaa (Sauvosaaren urheilupuiston takakenttä)

## Sarjasijoitukset

 **Pääsarja**

## Lähteet

## Aiheesta muualla
* PS Kemi Kingsin virallinen sivusto